12.6.2023
SL
Uradni list Evropske unije
C 204/11
2.1.3 Zahteve glede zavarovanja
Na splošno bi bilo smiselno CNS dovoliti, da kot zavarovanje sprejmejo javna jamstva in garancije javnih bank.
ECB priznava regulativna prizadevanja Unije za ublažitev izjemnih likvidnostnih težav, ki izhajajo iz nedavnih obdobij volatilnosti trga brez primere.
V izogib vsakršnemu dvomu in ker predlog ne omenja posebnosti garancij poslovnih bank, ECB poudarja, da ne podpira možnosti, da bi bile nezavarovane garancije poslovnih bank trajno primerno zavarovanje (34).
Sprejemanje nezavarovanih garancij poslovnih bank bi moralo ostati začasen regulativni ukrep, ki se uporablja samo za nefinančne nasprotne stranke.
Možnost trajnega sprejemanja nezavarovanih garancij poslovnih bank bi pomenila strukturni premik glede regulativne ravni sprejemljivega tveganja, ki bi presegal cilj odzivanja na izredne nebančne likvidnostne težave.
Poleg tega ECB svari pred tem, da bi se CNS dovolilo sprejemanje garancij poslovnih bank od vseh klirinških članov, tudi finančnih institucij, namesto samo od nefinančnih nasprotnih strank, kot velja zdaj.
ECB predlaga tudi razširitev področja uporabe regulativnih tehničnih standardov, ki jih pripravi ESMA in ki določajo pogoje, pod katerimi se garancije poslovnih bank lahko sprejmejo kot zavarovanje, tako da bodo ti standardi zajemali tudi javna jamstva in garancije javnih bank.
To bi ESMA omogočilo, da podrobneje opredeli ustrezne zahteve glede zavarovanja v zvezi z javnimi jamstvi in garancijami javnih bank.
2.1.4 Obveznost poročanja
ECB odločno podpira predlog za odpravo izvzetja iz zahtev za poročanje, ki velja za transakcije znotraj skupine, kadar je vključena nefinančna nasprotna stranka (35).
ECB je v okviru uvedbe tega izvzetja leta 2017 ugotovila več negativnih posledic tako za kakovost kot uporabnost podatkov, ki se poročajo v skladu z uredbo EMIR, pa tudi za zmožnost organov, da spremljajo finančno stabilnost na nekaterih področjih finančnih trgov (36).
Te posledice so še vedno relevantne.
Pomanjkanje informacij o nekaterih transakcijah znotraj skupine je na primer negativno vplivalo na izvajanje nalog ECB v zvezi s finančno stabilnostjo med pretresi na energetskih trgih leta 2022.
Dejavnost nefinančnih družb predstavlja zelo velik delež na trgu izvedenih finančnih instrumentov na energente.
Zato je pomanjkanje podatkov o transakcijah znotraj skupine z vsaj eno nefinančno nasprotno stranko povzročilo pomembno vrzel v zmožnosti ECB za spremljanje tega segmenta trgov izvedenih finančnih instrumentov.
Transakcije znotraj skupine so nasploh na trgih izvedenih finančnih instrumentov na blago pomemben del skupnih dvostranskih izpostavljenosti med udeleženci na trgu, njihova identifikacija pa lahko razkrije pomen nekaterih velikih konglomeratov z vidika finančne stabilnosti.
Nedavni pretresi so sicer prizadeli predvsem izvedene finančne instrumente na energente, značaja prihodnjih kriz pa ni mogoče predvideti.
Nepopoln pregled nad trgom bi lahko tudi sicer pristojne organe oviral pri učinkovitem spremljanju hitro spreminjajoče se tržne dinamike.
V zvezi s tem je treba opozoriti, da Uredba (EU) št.
2015/2365 Evropskega parlamenta in Sveta (37) ne vsebuje nobene podobne izjeme za transakcije znotraj skupine v zvezi z repo posli, posli financiranja z vrednostnimi papirji in posli kreditiranja za povečanje trgovalnega portfelja.
Odprava izvzetja iz zahtev glede poročanja iz uredbe EMIR za transakcije znotraj skupine, ki vključujejo nefinančno nasprotno stranko, je pomemben ukrep za vzpostavitev celovitega pregleda nad trgom in doseganje skladnosti med zadevnimi uredbami.
(34) Glej člen 1, točka 33(a), predlagane uredbe, s katero se spreminja člen 46(1) uredbe EMIR.
(35) Glej člen 1, točka 5(a), predlagane uredbe.
(36) Glej odstavke od 2.2.1 do 2.2.3 Mnenja Evropske centralne banke CON/2017/42 z dne 11. oktobra 2017 o predlogu uredbe Evropskega parlamenta in Sveta o spremembi Uredbe (EU) št.
648/2012, kar zadeva obveznost kliringa, uvedbo mirovanja obveznosti kliringa, zahteve glede poročanja, tehnike zmanjševanja tveganja za pogodbe o izvedenih finančnih instrumentih OTC brez kliringa prek centralne nasprotne stranke, registracijo in nadzor repozitorijev sklenjenih poslov in zahteve za repozitorije sklenjenih poslov (UL C 385, 15.11.2017, str. 10).
(37) Uredba (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št.
648/2012 (UL L 337, 23.12.2015, str. 1).